
Štatút súťaže
PodnikavaGeneracia

Názov súťaže: 
#PodnikavaGeneracia
(ďalej len „súťaž“ alebo „program“) 

Tento štatút upravuje podmienky účasti v súťaži, spôsob prihlasovania, pravidlá hodnotenia súťažných projektov, určenie víťazov, podmienky poskytovania cien a ďalšie práva a povinnosti súťažiacich a vyhlasovateľa.

Forma: 
Verejná súťaž podľa § 847 až 849 zákona č. 40/1964 Zb. (Občiansky zákonník) v znení neskorších predpisov. 
Vyhlasovateľ: 
Centrum vedecko-technických informácií Slovenskej republiky, Lamačská cesta 8A, 81104 Bratislava (ďalej aj ako „CVTI SR“ alebo „vyhlasovateľ“)

Termín a periodicita: 
Súťaž sa realizuje od 9.10.2026 do 24.11.2026. 

Zámer: 
#PodnikavaGeneracia predstavuje akceleračný program, ktorého zámerom je poskytnúť študentom skúsenosti s reálnym podnikaním a ponúknuť priamy kontakt s významnými  mentormi a podnikateľmi. 

Cieľ: 
Cieľom  je podporiť inovácie na školách a identifikovať talenty z regiónov Slovenska. 

Informácie o súťaži a jej podmienkach sú zverejňované na webovej stránke www.podnikavageneracia.sk.
Prihlasovanie do súťaže: 
Uchádzači, ktorí sa chcú zúčastniť súťaže, posielajú svoje prihlášky cez formulár, ktorý je zverejnený  na stránke www.podnikavageneracia.sk;  Prihlasovanie prebieha od 31.8.2026 do 8.10.2026	Comment by Strhanova Beata: Odkedy dokedy a akým spôsobom sa budú prihlasovať? 

Podmienky účasti v súťaži: 1.  Do súťaže sa môže zapojiť akýkoľvek študent vo veku 16 až 35 rokov.
2. Súťažiaci mladší ako 18 rokov sa môže zúčastniť súťaže len s predchádzajúcim písomným súhlasom svojho zákonného zástupcu. Súhlas musí zahŕňať účasť maloletého v súťaži a potvrdenie oboznámenia sa s jej pravidlami.3. Prípadná účasť maloletého súťažiaceho na zahraničnej ceste podlieha samostatnému posúdeniu a splneniu všetkých podmienok potrebných na vycestovanie a pobyt v zahraničí vrátane predloženia príslušných súhlasov zákonného zástupcu.
4. Súťažiaci sa zúčastňujú súťaže v tímoch s maximálnym počtom piatich členov.
5. Každý súťažiaci je povinný uviesť v prihláške pravdivé a úplné údaje a dodržiavať podmienky tohto štatútu.

 Pravidlá a vyhodnocovanie súťaže: 
1. Študenti budú oslovení verejnou výzvou. Do akceleračného programu môžu byť prijaté len tímy, ktoré splnili podmienky účasti podľa tohto štatútu.
2. Výber tímov prijatých do akceleračného programu vykonajú dvaja koordinátori programu, odborníci z oblasti startupov a podnikania. S každým prihláseným tímom uskutočnia vstupný (screeningový) rozhovor a posúdia ho podľa rovnakých kritérií:
a) či ide o škálovateľný inovatívny podnikateľský nápad (startup), nie o tradičné podnikanie,
b) úplnosť a zloženie tímu /max. 5 členov/ a dĺžku fungovania /max. 3 roky/,
c) pripravenosť tímu absolvovať aktivity akceleračného programu.
3. O výsledku výberu sa vyhotoví zoznam prijatých tímov podpísaný oboma koordinátormi.
 4. Program je štruktúrovaný do viacerých fáz, ktoré zahŕňajú vzdelávacie, mentoringové workshopy, networkingové aktivity s cieľom akcelerovať svoj nápad/produkt/službu. Do procesu budú zapojení odborníci, podnikatelia a mentori z rôznych oblastí tak, aby dokázali startupom poskytnúť a odovzdať širokú škálu rád a skúseností. 
5. Vyvrcholením bude Demo-Day dňa 24.11.2026 o 17:00 v priestoroch CVTI SR, na ktorom budú start-upy prezentovať svoje nápady pred hodnotiacou komisiou a investormi. 
6. Hodnotiaca komisia bude mať 5 členov a bude pozostávať zo zástupcov Ministerstva školstva, výskumu, vývoja a mládeže SR, CVTI SR, expertov a investorov  a určí víťazov na prvých štyroch miestach na základe bodového hodnotenia. Hodnotenie  bude od 1 (veľmi negatívne) do 5 (veľmi pozitívne). Neutrálne číslo 3 vynechávame a za #PodnikavaGeneracia sa budú hodnotiť nasledovné kategórie:
· Pochopenie trhu a potenciál
· Sila inovácie riešenia
· Biznis model a škálovateľnosť
· Tím a expertíza
· Prezentácia a prezentačné zručnosti
Ceny a podmienky ich poskytnutia: 1. Súťažným tímom, ktoré sa umiestnia na prvých štyroch miestach, budú poskytnuté tieto ceny:
1. miesto: peňažná cena vo výške 4 000 EUR a zabezpečenie cestovných nákladov a ubytovania počas návštevy Georgia Institute of Technology a Silicon Valley v USA v termíne od 6. decembra 2026 do 14. decembra 2026.
2. miesto: peňažná cena vo výške 4 000 EUR a zabezpečenie cestovných nákladov a ubytovania počas návštevy Georgia Institute of Technology a Silicon Valley v USA v termíne od 6. decembra 2026 do 14. decembra 2026.
3. miesto: peňažná cena vo výške 1 500 EUR.
4. miesto: peňažná cena vo výške 500 EUR.

2. Peňažná cena je určená súťažnému tímu ako celku a rozdelí sa rovnakým dielom medzi jeho jednotlivých členov. Vyhlasovateľ vyplatí jednotlivým členom tímu príslušné podiely po splnení zákonných daňových povinností.
3. Vyhlasovateľ si vyhradzuje možnosť poskytnúť účasť na zahraničnej ceste s hradenými cestovnými nákladmi a ubytovaním aj tímu, ktorý sa umiestni na treťom mieste. 
4. Rozsah nákladov hradených vyhlasovateľom v súvislosti so zahraničnou cestou zahŕňa: transfer na letisko/z letiska vo Viedni, letenky z Viedne do Atlanty, letenky z Atlanty do San Francisca, letenky zo San Francisca do Viedne, ubytovanie počas celého pobytu, prepravu v rámci pobytu v USA, diéty.
5. Účasť na zahraničnej ceste je podmienená splnením podmienok vstupu a pobytu v USA, predložením potrebných cestovných dokladov a splnením ďalších organizačných a bezpečnostných požiadaviek oznámených vyhlasovateľom.
6. Ak sa výherca nemôže zahraničnej cesty zúčastniť z dôvodov na svojej strane, nevzniká mu automaticky nárok na finančnú náhradu ani na inú náhradnú cenu, ak vyhlasovateľ vopred neurčí inak.
7. Peňažné ceny nie je možné previesť na inú osobu. Nárok na účasť na zahraničnej ceste je viazaný na konkrétneho oprávneného súťažiaceho.




Odovzdanie ceny: 
Výsledky súťaže budú vyhlásené na záverečnom podujatí Demo Day alebo iným spôsobom oznámeným vyhlasovateľom.
 
Daňový režim: 
V zmysle Zákona 595/2003 § 8 ods.10 Vyhlasovateľ súťaže oznámi výšku nepeňažnej výhry súťaže prostredníctvom preberacieho protokolu o výhre.  Za daňové a odvodové povinnosti zodpovedá prijímateľ ceny. Z peňažných výhier vyhlasovateľ zabezpečí zrážku a odvod dane v zmysle § 43 Zákona č. 595/2003 Z. z. o dani z príjmov.

Práva a povinnosti súťažiacich: 
1. Súťažiaci sú povinní dodržiavať tento štatút, organizačné pokyny vyhlasovateľa a pravidlá jednotlivých aktivít akceleračného programu.
2. Súťažiaci zodpovedajú za pravdivosť údajov uvedených v prihláške a za oprávnenosť použitia materiálov, dokumentov a iných podkladov predložených v rámci súťaže.
3. Súťažiaci vyhlasujú, že predložením a prezentovaním svojho projektu neporušujú autorské práva, práva priemyselného vlastníctva ani iné práva tretích osôb.
4. Súťažiaci sú povinní zabezpečiť potrebné oprávnenia na použitie diel, fotografií, grafických materiálov, softvéru a ďalšieho obsahu tretích osôb, ktoré použijú pri prezentácii svojho projektu.
5. Účasťou v súťaži nedochádza k prevodu autorských práv ani iných práv duševného vlastníctva k súťažným projektom na vyhlasovateľa.
6. Vyhlasovateľ nie je oprávnený používať súťažné projekty nad rámec nevyhnutný na organizáciu a hodnotenie súťaže bez príslušného právneho oprávnenia.
7. V prípade závažného porušenia pravidiel súťaže môže vyhlasovateľ rozhodnúť o vylúčení súťažiaceho alebo tímu, pričom rozhodnutie musí vychádzať z preukázaných skutočností a musí byť primerané závažnosti porušenia.

Ochrana osobných údajov: 
1. Vyhlasovateľ spracúva osobné údaje súťažiacich v súlade s nariadením Európskeho parlamentu a Rady (EÚ) 2016/679 (GDPR) a zákonom č. 18/2018 Z. z. o ochrane osobných údajov v znení neskorších predpisov.
2. Osobné údaje súťažiacich sa spracúvajú najmä na účely registrácie, organizácie a realizácie súťaže, hodnotenia súťažných projektov, komunikácie so súťažiacimi, určenia víťazov, poskytnutia cien a plnenia zákonných povinností vyhlasovateľa.
3. Právny základ spracúvania osobných údajov sa určuje podľa konkrétneho účelu spracúvania v súlade s čl. 6 GDPR.
4. Podrobné informácie o spracúvaní osobných údajov podľa čl. 13 GDPR poskytne vyhlasovateľ súťažiacim prostredníctvom samostatnej informácie o spracúvaní osobných údajov dostupnej pri registrácii do súťaže.
5. Ak je pri konkrétnom spracúvaní osobných údajov potrebný súhlas dotknutej osoby, vyhlasovateľ zabezpečí jeho získanie samostatným spôsobom v súlade s požiadavkami GDPR.


Vyhotovovanie a používanie obrazových a zvukovo-obrazových záznamov
1. Počas súťaže a súvisiacich podujatí môžu byť vyhotovované fotografie, zvukové a zvukovo-obrazové záznamy na účely dokumentovania priebehu súťaže a informovania verejnosti o jej výsledkoch a aktivitách.
2.Vyhotovovanie, zverejňovanie a ďalšie používanie záznamov sa uskutočňuje v súlade s príslušnými ustanoveniami Občianskeho zákonníka a právnymi predpismi o ochrane osobných údajov.
3. Súťažiaci svojou účasťou v súťaži, dáva vyhlasovateľovi súťaže súhlas so spracovaním jeho osobných údajov (ktoré sám poskytol) a to výhradne pre potreby súťaže.

Záverečné ustanovenia: 
1. Zapojením sa do súťaže vyjadruje súťažiaci svoj súhlas s pravidlami súťaže obsiahnutými v tomto štatúte. 
2. Vyhlasovateľ súťaže môže túto súťaž zo závažných dôvodov odvolať. Odvolanie sa musí vykonať rovnakým spôsobom, akým došlo k vyhláseniu súťaže, alebo iným rovnako účinným spôsobom. 
3. Tento štatút upravuje práva a povinnosti vyhlasovateľa a súťažiacich v rozsahu ustanovenom jeho jednotlivými článkami.
4. Otázky výslovne neupravené týmto štatútom sa spravujú príslušnými ustanoveniami právnych predpisov Slovenskej republiky.
5. Štatút nadobúda platnosť dňom jeho podpisu generálnym riaditeľom CVTI SR.
6. Štatút sa zverejňuje na webovej stránke súťaže www.podnikavageneracia.sk.


V Bratislave, dňa 1.10.2026



............................................... 
Ing. Róbert Gálik, MBA
Generálny riaditeľ  CVTI SR
